*****

ΚΑΝΟΝΙΣΜΟΣ (ΕΟΚ) αριθ. 2825/82 ΤΗΣ ΕΠΙΤΡΟΠΗΣ

της 22ας Οκτωβρίου 1982

περί τροποποιήσεως του κανονισμού (ΕΟΚ) αριθ. 1726/70 περί των λεπτομερειών χορηγήσεως πριμοδοτήσεως για τον καπνό σε φύλλα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητας,

την πράξη προσχωρήσεως της Ελλάδας, και ιδίως το άρθρο 73,

τον κανονισμό (ΕΟΚ) αριθ. 727/70 του Συμβουλίου της 21ης Απριλίου 1970 περί κοινής οργανώσεως αγοράς στον τομέα του ακατέργαστου καπνού (1), όπως τροποποιήθηκε τελευταία από τον κανονισμό (ΕΟΚ) αριθ. 1461/82 (2), και ιδίως το άρθρο 3 παράγραφος 3,

Εκτιμώντας:

ότι ο κανονισμός (ΕΟΚ) αριθ. 1726/70 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3477/81 (4), εξαρτά την παροχή προκαταβολής επί της πριμοδοτήσεως από τη σύναψη συμβάσεως καλλιεργείας ή από την υπογραφή δηλώσεως καλλιεργείας·

ότι ο κανονισμός (ΕΟΚ) αριθ. 1388/81 της Επιτροπής (5) προβλέπει ότι, κατά παρέκκλιση από τις διατάξεις του κανονισμού (ΕΟΚ) αριθ. 1726/70, η προκαταβολή επί της πριμοδοτήσεως για τον καπνό των συγκομιδών 1981 και 1982 που καλλιεργείται στην Ελλάδα και υποβάλλεται στη χώρα αυτή σε πρώτη επεξεργασία και συσκευασία ακόμη και σε περίπτωση ελλείψεως συμβάσεως καλλιεργείας ή δηλώσεως καλλιεργείας· ότι η προκαταβολή επί της πριμοδοτήσεως δύναται να ζητηθεί ως τις 31 Δεκεμβρίου 1982·

ότι η διάθεση του καπνού στο εμπόριο πραγματοποιείται κατά το έτος που ακολουθεί εκείνο της συγκομιδής του καπνού· ότι, υπό τους όρους αυτούς, ο καπνός συγκομιδής 1982 θα διατεθεί στο εμπόριο κατά τη διάρκεια του έτους 1983·

ότι διαπιστώθηκε ότι, λόγω της υφισταμένης καταστάσεως στην Ελλάδα πριν από την προσχώρηση, περιορισμένος αριθμός συμβάσεων καλλιεργείας ή δηλώσεων καλλιεργείας έχει καταγραφεί στο Κράτος μέλος αυτό για τον καπνό της εσοδείας 1981· ότι η κατάσταση αυτή δεν θα υποστεί σημαντική τροποποίηση για την εσοδεία 1982·

ότι είναι αναγκαίο να επιτραπεί στους αγοραστές καπνού της συγκομιδής 1982, ο οποίος καλλιεργείται και υπόκειται στις ενέργειες της πρώτης επεξεργασίας και συσκευασίας στην Ελλάδα, να καταβάλλουν στους καλλιεργητές τιμή που προσεγγίζει την τιμή στόχου· ότι, υπό τους όρους αυτούς, πρέπει να παραταθεί για τον καπνό συγκομιδής 1982, ως τις 31 Δεκεμβρίου 1983, η ημερομηνία για την υποβολή της αιτήσεως της προκαταβολής·

ότι πρέπει, κατά συνέπεια, να καταργηθεί ο κανονισμός (ΕΟΚ) αριθ. 1388/81·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Ακατέργαστου Καπνού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 7 παράγραφος 2 του κανονισμού (ΕΟΚ) αριθ. 1726/70 παρεμβάλλεται μετά το πρώτο εδάφιο, το ακόλουθο εδάφιο:

«Κατά παρέκκλιση από την πρώτη περίπτωση του προηγούμενου εδαφίου, μπορεί να ζητηθεί προκαταβολή επί της πριμοδοτήσεως ως τις 31 Δεκεμβρίου 1982 για τον καπνό των συγκομιδών 1981 και ως τις 31 Δεκεμβρίου 1983 για τον καπνό των συγκομιδών 1982 που καλλιεργείται στην Ελλάδα και υποβάλλεται στη χώρα αυτή σε πρώτη επεξεργασία και συσκευασία, ακόμη και σε περίπτωση ελλείψεως συμβάσεως καλλιεργείας ή δηλώσεως καλλιεργείας, όπως αναφέρεται στο άρθρο 2β.»

Άρθρο 2

Ο κανονισμός (ΕΟΚ) αριθ. 1388/81 καταργείται.

Άρθρο 3

Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 22 Οκτωβρίου 1982.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 94 της 28. 4. 1970, σ. 1.

(2) ΕΕ αριθ. L 164 της 14. 6. 1982, σ. 27.

(3) ΕΕ αριθ. L 191 της 27. 8. 1970, σ. 1.

(4) ΕΕ αριθ. L 363 της 31. 12. 1980, σ. 81.

(5) ΕΕ αριθ. L 140 της 26. 5. 1981, σ. 5.